Spotify กำลังเติบโตจาก Podcast
ทุกวันนี้ “Spotify” คือผู้นำของตลาดแพลตฟอร์มฟังเพลงออนไลน์ แต่ถ้าใครคิดว่าแอปพลิเคชันนี้ มีแต่เพลงให้ฟัง อาจจะต้องลองเข้าไปดูใหม่อีกครั้ง เพราะ Spotify กำลังกลายเป็นผู้ให้บริการสื่อในรูปแบบเสียงที่หลากหลาย ด้วยการลงทุนในคอนเทนต์ประเภท “Podcast”
29 ก.พ. 2563

Spotify กำลังเติบโตจาก Podcast /โดย ลงทุนแมน
ทุกวันนี้ “Spotify” คือผู้นำของตลาดแพลตฟอร์มฟังเพลงออนไลน์
แต่ถ้าใครคิดว่าแอปพลิเคชันนี้ มีแต่เพลงให้ฟัง อาจจะต้องลองเข้าไปดูใหม่อีกครั้ง
เพราะ Spotify กำลังกลายเป็นผู้ให้บริการสื่อในรูปแบบเสียงที่หลากหลาย
ด้วยการลงทุนในคอนเทนต์ประเภท “Podcast”
แล้วเพลงกับ Podcast เป็นส่วนผสมที่ลงตัวกันได้อย่างไร
ลงทุนแมนจะเล่าให้ฟัง
╔═══════════╗
Blockdit ที่สุดของแอปมีสาระ
╚═══════════╝
Spotify เป็นแพลตฟอร์มฟังเพลงออนไลน์ จากประเทศสวีเดน
เริ่มให้บริการเมื่อปี 2006 หรือ 14 ปีที่แล้ว
สิ่งที่สร้างชื่อเสียงให้กับ Spotify เป็นอย่างมาก
คือการนำเอาเทคโนโลยี AI (Artificial Intelligence) มาวิเคราะห์ประวัติการฟังเพลงในอดีต 
เพื่อแนะนำ Playlist ที่น่าจะเหมาะกับความชอบส่วนตัวของแต่ละคน
โดยแอปพลิเคชันเปิดให้โหลดมาใช้งานได้ฟรี
แต่ถ้าเสียเงินเพิ่ม ก็จะมีฟีเจอร์พิเศษ เช่น คุณภาพเสียงที่ดีขึ้นหรือไม่มีโฆษณาคั่น
ด้วยเหตุนี้ จำนวนผู้ใช้งาน Spotify จึงเพิ่มขึ้นอย่างต่อเนื่อง
ปี 2017 บัญชีฟรี 93 ล้านคน บัญชีพรีเมียม 71 ล้านคน
ปี 2018 บัญชีฟรี 116 ล้านคน บัญชีพรีเมียม 96 ล้านคน
ปี 2019 บัญชีฟรี 153 ล้านคน บัญชีพรีเมียม 124 ล้านคน
ถือเป็นแพลตฟอร์มฟังเพลงออนไลน์อันดับ 1 ของโลก ด้วยส่วนแบ่งตลาดราว 36%
ทิ้งห่างคู่แข่งอย่าง Apple Music ที่มีส่วนแบ่งอยู่ 18% ถึงเท่าตัว
ในขณะเดียวกัน ผลการดำเนินงานของ Spotify ก็ได้เติบโตตามฐานลูกค้า
รวมทั้งมีผลขาดทุนน้อยลงกว่าเดิมมาก
ปี 2017 รายได้ 128,000 ล้านบาท ขาดทุน 38,500 ล้านบาท
ปี 2018 รายได้ 164,000 ล้านบาท ขาดทุน 2,400 ล้านบาท
ปี 2019 รายได้ 211,000 ล้านบาท ขาดทุน 5,800 ล้านบาท
แต่จากการที่ Streaming ได้กลายเป็นเทรนด์การฟังเพลงของคนรุ่นใหม่
ทำให้มีผู้เล่นรายใหญ่เข้ามาแข่งขันในตลาดนี้มากมาย ไม่ว่าจะเป็น Apple, Amazon, Tencent, YouTube
Spotify จึงปรับกลยุทธ์ เพื่อดึงดูดให้คนยังอยู่บนแพลตฟอร์มตัวเอง
ด้วยการขยายคอนเทนต์เสียงในรูปแบบอื่นนอกเหนือจากเพลง ซึ่งก็คือ Podcast
Podcast เป็นสื่อประเภทเสียง ที่ผู้จัดจะเสนอรายการพูดคุยเรื่องราวต่างๆ ลงบนโลกออนไลน์
และผู้ฟังสามารถเลือกรับฟังสิ่งที่สนใจได้แบบ On-Demand
การเพิ่ม Podcast เข้ามา นอกจากจะได้กลุ่มลูกค้าใหม่แล้ว
มันยังช่วยให้ผู้ฟังกลับมาใช้ Spotify บ่อยขึ้นด้วย
เนื่องจากรายการส่วนใหญ่ จะออกตอนใหม่เป็นประจำ และถี่กว่าผลงานเพลง
โดยในช่วง 1 ปีที่ผ่านมา Spotify ได้หันมาซื้อกิจการในอุตสาหกรรม Podcast อย่างจริงจัง
เดือนกุมภาพันธ์ ปี 2019
ซื้อบริษัท Gimlet Media สตูดิโอผลิตรายการ Podcast ด้วยมูลค่า 6,100 ล้านบาท
เพื่อเสริมความแข็งแกร่งในการพัฒนา Original Content
และซื้อบริษัท Anchor ผู้พัฒนาแพลตฟอร์ม Podcast ด้วยมูลค่า 4,800 ล้านบาท
เพื่อยกระดับคุณภาพในการเสนอรายการ
เดือนเมษายน ปี 2019 
ซื้อบริษัท Parcast สตูดิโอผลิตรายการ Podcast แนวซีรีส์นิยายสืบสวน ด้วยมูลค่า 1,700 ล้านบาท
เพื่อเพิ่มเนื้อหาคอนเทนต์ที่สนุกและแตกต่าง
ไตรมาสที่ 1 ปี 2020
มีแผนซื้อบริษัท The Ringer เจ้าของรายการ Podcast ที่เชี่ยวชาญด้านวงการกีฬาเป็นพิเศษ
โดย Spotify ให้นิยามกับดีลนี้ว่า เหมือนพวกเขาได้ ESPN เวอร์ชันเสียงมาครอบครอง
ซึ่งการลงทุนเหล่านี้ ก็เริ่มเห็นผลทางธุรกิจบ้างแล้ว
เพราะสมาชิกราว 16% หรือ 44 ล้านคน เปิดฟังคอนเทนต์ Podcast ในแพลตฟอร์ม Spotify 
และมีจำนวนชั่วโมงที่ฟังรายการ เพิ่มขึ้นถึง 200% จากปีก่อนหน้า
นอกจากนี้ ปัญหาอันใหญ่หลวงในอดีตของ Podcast
คือการวัดผลสำเร็จของรายการ ยังทำได้ค่อนข้างจำกัด
หลายบริษัทจึงไม่กล้านำเม็ดเงินมาลงโฆษณา
แต่ Spotify เป็นรายแรกที่พัฒนาเทคโนโลยีเพื่อวัดผล รายการ Podcast ในแง่มุมต่างๆ เช่น ยอดผู้ฟังรวม (Impression) หรือยอดผู้ฟังแบบที่ไม่นับการฟังซ้ำ (Reach)
รวมทั้งจัดเก็บข้อมูลส่วนตัวของสมาชิก ที่เป็นประโยชน์ต่อการโฆษณา
ทำให้คาดการณ์ว่า ปัจจัยดังกล่าวจะช่วยส่งเสริมให้การใช้จ่ายค่าโฆษณาในอุตสาหกรรม Podcast โดยรวม เพิ่มขึ้นเกือบ 60% มาอยู่ที่ 33,000 ล้านบาท ภายในปี 2021
เรื่องนี้น่าจะเป็นแง่คิดที่ดีให้กับผู้ที่กำลังหาแนวทางขยายธุรกิจในอนาคต
อย่างแรกสุด เราคงต้องมองให้ออกเสียก่อนว่า อะไรเป็นสิ่งที่ใหญ่กว่ากัน
ดังในกรณีของแพลตฟอร์ม Streaming ออนไลน์
คนที่มองว่า “เพลง” เป็นหมวดหมู่ใหญ่ที่สุดของอุตสาหกรรม
อาจจะหาทางเติบโต ด้วยการรวบรวมเพลงใหม่ๆ ในหลากหลายแนว มาจากทั่วทุกมุมโลก
ส่วนคนที่มองว่า “เสียง” เป็นหมวดหมู่ใหญ่ที่สุด
อาจจะหาทางเติบโต ด้วยการเสนอสื่อใหม่ๆ เพิ่มเติม ซึ่ง Podcast ก็เป็นหนึ่งในนั้น..
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-